Hoe naïef wil mense wees? | Maroela Media
Die ANC het van die begin van die jaar af dit duidelik gestel dat hy sy planne vir 'n radikale, selfs revolusionêre, ekonomiese transformasie in werking gaan stel.
Nie net pres. Jacob Zuma het daarvan melding gemaak nie, maar ook die minister van grondhervorming en die adjunkminister van die staatsdiens het tydens amptelike toesprake namens die ANC daarna verwys dat wetgewing, wat die Grondwet kan insluit, aangepas moet word deur hulle ANC-meerderheid te gebruik om grondonteiening sonder vergoeding moontlik te maak. Gerusstellende praatjies dat die ANC geen tweederde meerderheid het om die Grondwet te verander nie, moet helaas verwerp word. As dit oor grond gaan, sal die ANC die steun van die EFF kry, terwyl dit nie seker is dat die IVP en van die ander partye hierdie grondwetlike verandering sal teenstaan nie.
Ook in minister Pravin Gordhan se begrotingsrede het hy die klimaat geskep vir die radikale ekonomiese transformasie, wat op niks anders neerkom as dat die sogenaamde voorheen bevoordeelde wit mense van apartheid nou moet begin bloei ten gunste van die sogenaamde agtergeblewenes, wat in meer as 20 jaar en met behulp van wetgewing tot hulle voordeel, nog nie noemenswaardig kon vorder nie.
Die ANC is dus vasbeslote om radikale verandering deur te voer, wat waarskynlik hoofsaaklik sal geskied ten koste van wit mense.
Wat egter verstommend is, is die feit dat soveel mense gewoon nie wil glo dat die ANC gaan doen wat hulle sê nie. Twee onlangse meningsopnames op die webblad van Landbou.com bewys dit. In twee min of meer gelyksoortige vrae, waarvan die laaste lui: Het die regering erns met die implementering van "radikale sosio-ekonomiese transformasie"? het respondente byna dieselfde oorweldigende mening van tussen 70 en 80% gehuldig dat die regering dit nie kan, wil of sal doen nie.
Die geskiedenis tot dusver het al geleer dat die ANC alles doen wat hy aanvanklik in sy Vryheidsmanifes van 1953 gestel het. Hy hoef dit nie vandag of môre te doen nie. Volgende week of volgende jaar is ook goed, want die ANC het die tydsfaktor aan sy kant.
Daarbenewens het die regering reeds begin om boere wat wil uitvoer, se aansoeke om uitvoerpermitte te koppel aan die mate waarin hulle hulleself af verkoop het aan swart ekonomiese bemagtiging. As 'n boer nie ge-"BEE" is nie, sal hy nie kan uitvoer nie. Net so sal boere sonder 'n SEB-gradering nie weer in aanmerking kan kom vir 'n waterregistrasie nie. Die regering begin dus om sy beleid van diskriminasie te ondersteun deur afpersing ten opsigte van noodsaaklikhede vir boere. Wat die stomme regering egter nie besef nie, is dat die land skade ly as daar geen buitelandse valuta verdien word nie as gevolg van te min uitvoere, en nie net die betrokke boer nie. Hoe kort moet kortsigtigheid nie nog word nie?
Daar kan aanvaar word dat die ANC al sy beleidsdokumente en -uitsprake gaan nakom. Daarom is dit so eenvoudig dom om enigsins daarby betrokke te raak, of dit te ondersteun, al is dit gekwalifiseerd. Die ANC-bewind het al oor twee dekades geleer om mense en instansies in te suig in sy denke sodra daar 'n beginselondersteuning is.
Dankie tog. Iemand begin sin praat.
Hulle nationaliseer water nou moet ek elke klomp jaar iets gee. In teendeel praat section 27 van profit share and ownership onder andere so glo gaan vereiste vir water gebruik in toekoms word. Als het gebeur onder almal se neuse sonder n piep. Maar dis ok afriforum het n plan
Wat my ook pla is dat n kloeg bakleiery kry meer aandag as die kwessie
Ja ai, ek dink ons almal leef nog in ontkenning. Almal wat gesien het hoe word dit in Zimbabwe gedoen, dink omdat hulle DA gestem het gaan hulle eiendom beskerm word. Zuma namens die ANC , die EFF en Black Land Back en ander groepe beywer hulle al lankal vir die oorneem van plase sonder vergoeding. Tog wil ons blankes glo daar is nog goed in almal. Tog wil die blankes glo dat die Regering gaan omgee oor KOS produsering en buitelandse valuta en watervoorsiening. Hulle gee NIKS daarvoor om nie, hulle sal alles vat, en van voedselhulp later afhanklik… Lees meer »